CELEX: 52011PC0420
Language: ro
Date: 2011-07-11
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2009/019 FR/Renault introdusă de Franța)

|
			
		
		
		52011PC0420
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2009/019 FR/Renault introdusă de Franța) /* COM/2011/0420 final */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară[1]
permite mobilizarea Fondului european de ajustare la globalizare (FEG) prin
intermediul unui mecanism de flexibilitate, în limita plafonului anual de 500
de milioane EUR, peste nivelul rubricilor corespunzătoare din cadrul
financiar.
Regulile aplicabile contribuțiilor din
partea FEG sunt prevăzute în Regulamentul (CE) nr. 1927/2006 al
Parlamentului European și al Consiliului din 20 decembrie 2006 privind
crearea Fondului european de ajustare la globalizare[2].
La 9 octombrie 2009, Franța a prezentat
cererea EGF/2009/019 FR/Renault pentru o contribuție financiară din
partea FEG, în urma disponibilizărilor din cadrul Renault s.a.s. și
al altor șapte filiale ale sale din Franța.
După examinarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
necesare pentru o contribuție financiară în temeiul acestui
regulament.
SINTEZA CERERII ȘI ANALIZĂ
 Date principale: ||   
 Numărul de referință FEG || EGF/2009/019 
 Statul membru || Franța 
 Articolul 2 || (a) 
 Întreprinderea principală || Renault s.a.s. 
 Furnizori și producători din aval || 7 
 Perioada de referință || 1.4.2009 – 31.7.2009 
 Data de începere a serviciilor personalizate || 15.10.2008 
 Data cererii || 9.10.2009 
 Disponibilizări în timpul perioadei de referință || 1 384 
 Disponibilizări înainte și după perioada de referință || 3 061 
 Totalul disponibilizărilor eligibile || 4 445 
 Lucrători disponibilizați vizați de sprijin || 3 582 
 Cheltuieli pentru servicii personalizate (EUR) || 37 628 780 
 Cheltuieli pentru punerea în aplicare a FEG[3] (EUR) || 53 566 
 Cheltuieli pentru punerea în aplicare a FEG (%) || 0,14 
 Buget total (EUR) || 37 682 346 
 Contribuția FEG (65 %) în EUR || 24 493 525 
1.                      
Cererea a fost prezentată Comisiei la data de
9 octombrie 2009 și a fost completată cu informații suplimentare
până la data de 10 februarie 2011.
2.                      
Cererea îndeplinește condițiile de
utilizare a FEG prevăzute la articolul 2 litera (a) din Regulamentul (CE)
nr. 1927/2006 și a fost prezentată în termenul de 10
săptămâni menționat la articolul 5 din regulamentul respectiv.
Legătura dintre
disponibilizări și modificările structurale majore din structura
comerțului mondial din cauza globalizării sau a crizei financiare și
economice mondiale
3.                      
În vederea stabilirii legăturii dintre
disponibilizări și criza financiară și economică
mondială, Franța susține că Renault a fost afectată de
creșterea costului și înăsprirea condițiilor de creditare
începând cu 2008, care au afectat puternic capacitatea întreprinderii de a-și
finanța propriile activități pe termen scurt, precum și
planurile sale de investiții sau viitorul. Prin urmare, rata dobânzii la
care s-ar putea autofinanța, teoretic, Renault timp de cinci ani[4]
a crescut de la 5,60 % în ianuarie 2008 la peste 14,50 % în octombrie
același an. În același timp, consumatorii au simțit, de
asemenea, înăsprirea condițiilor de creditare și efectele crizei
financiare și economice mondiale, care au dus la anxietate cu privire la
siguranța locului de muncă și amânarea achiziționării
de vehicule. În pofida măsurilor temporare introduse de anumite state
membre (de exemplu, programele de casare), înmatriculările de vehicule
Renault noi în Europa au scăzut cu 6,5 % între 2007 și 2008.
Această tendință descendentă s-a accelerat în cursul celui
de-al patrulea trimestru al anului 2008, când înmatriculările noi au
scăzut de la -15,2 % în octombrie 2008 la -27,5 % în decembrie
2008, față de aceeași perioadă a lui 2007.
4.                      
Comisia a recunoscut deja, în răspunsul la
cererile precedente privind sectorul autovehiculelor , că criza
financiară de la originea încetinirii economice a afectat grav în special
acest sector, întrucât 60-80 % (variind de la un stat membru la altul) din
vehiculele noi vândute în Europa sunt cumpărate pe bază de credite[5].
În cursul celui de-al doilea trimestru al anului 2009, numărul total de
vehicule construite în Uniunea Europeană a fost cu 39,5 % mai
scăzut decât cel înregistrat anul precedent. Criza a avut un impact
important asupra marilor producători de automobile din Europa și
asupra furnizorilor acestora[6].
Stabilirea numărului de
disponibilizări și îndeplinirea criteriilor de la articolul 2 litera
(a)
5.                      
Franța a transmis această cerere pe baza
criteriilor de intervenție prevăzute la articolul 2 litera (a) din
Regulamentul (CE) nr. 1927/2006, care prevăd drept condiție pentru
intervenție existența unui număr de cel puțin 500 de disponibilizări
pe o perioadă de patru luni, din cadrul unei societăți dintr-un
stat membru, incluzând lucrătorii concediați de furnizorii și
producătorii din aval.
6.                      
În cerere sunt menționate 1 384 de
disponibilizări la Renault s.a.s. și șase furnizori în perioada
de referință de patru luni, de la 1 aprilie 2009 la 31 iulie 2009, și
alte 3 061 de disponibilizări la Renault s.a.s. și șapte
furnizori în afara perioadei de referință, însă incluse în același
plan de disponibilizări voluntare. Toate disponibilizările au fost
calculate în conformitate cu articolul 2 al doilea paragraf prima liniuță
din Regulamentul (CE) nr. 1927/2006.
Explicația caracterului
neprevăzut al disponibilizărilor în cauză
7.                      
Autoritățile franceze susțin că
criza financiară mondială a condus la prăbușirea
bruscă a economiei mondiale, cu efecte grave pentru numeroase sectoare.
Începând cu cea de-a doua jumătate a anului 2008, situația
economică a cunoscut o dezvoltare diferită de declinul progresiv
înregistrat în ciclurile economice precedente, pentru care întreprinderile s-ar
fi putut pregăti.
Identificarea întreprinderilor care au
procedat la disponibilizări și a lucrătorilor vizați de
asistență
8.                      
Cererea se referă la 1 384 de
disponibilizări la Renault și șapte dintre furnizorii săi.
 Denumirea întreprinderii || Numărul de disponibilizări pe parcursul perioadei de referință 
 Renault s.a.s. || 1 333 
 ALPINE || 7 
 Fonderie de Normandie || 12 
 MCA Maubeuge construction auto || 15 
 RST || 3 
 STA Société de transmission auto || 7 
 SOFRASTOCK || 7 
 SOVAB || 0 
 Total || 1 384 
În conformitate cu dispozițiile
prevăzute la articolul 3a litera (b) din Regulamentul (CE) nr. 1927/2006,
alți 2 198 de lucrători disponibilizați din aceleași
opt întreprinderi înainte și după perioada de referință,
drept rezultat al aceluiași plan de disponibilizări voluntare, sunt
vizați de asistență, pe lângă lucrătorii disponibilizați
în cursul perioadei de referință. Numărul total de
lucrători care beneficiază de pachetul cofinanțat de servicii
personalizate este astfel de 3 582.
9.                      
Repartizarea lucrătorilor vizați este
următoarea:
 Categorie || Număr || Procentaj 
 Bărbați || 2 987 || 83,4 
 Femei || 595 || 16,6 
 Cetățeni UE || 3 468 || 96,8 
 Cetățeni din țări terțe || 114 || 3,2 
 între 15 și 24 de ani || 4 || 0,1 
 între 25 și 54 de ani || 999 || 27,9 
 între 55 și 64 de ani || 2 579 || 72,0 
 peste 64 de ani || 0 || 0,0 
10.                  
Printre lucrătorii vizați sunt incluși
422 de lucrători (11,8 %) care prezintă o problemă de
sănătate de lungă durată sau un handicap.
11.                  
În ceea ce privește categoriile profesionale,
defalcarea este următoarea:
 Categorie || Număr || Procentaj 
 Cadre de conducere („Cadres supérieurs”) || 69 || 1,9 
 Cadre („Cadres”) || 878 || 24,5 
 Angajați, tehnicieni și supraveghetori („Employés, techniciens et agents de maîtrise” sau „ETAM”) || 1 579 || 44,1 
 Lucrători („Ouvriers”) || 1 056 || 29,5 
12.                  
În conformitate cu articolul 7 din Regulamentul (CE)
nr. 1927/2006, Franța a confirmat faptul că s-a aplicat o
politică de egalitate între femei și bărbați, precum și
de nediscriminare și că aceasta se va aplica în continuare pe
parcursul diferitelor etape de punere în aplicare a FEG și, în special, în
ceea ce privește accesul la FEG.
Descrierea teritoriului vizat, a
autorităților sale și a părților interesate
13.                  
Disponibilizările vizate în prezenta cerere au
avut loc în special în trei regiuni din Franța: Ile-de-France (53 %),
Haute-Normandie (29,5 %) și Nord-Pas-de-Calais (12,5 %). 
14.                  
Autoritățile responsabile în zonele
afectate sunt prefectul departamentului relevant și directorii
departamentali pentru ocuparea forței de muncă și formare
profesională (directeur départemental du travail, de l'emploi et de la formation
professionnelle). Renault, de asemenea, va fi o parte interesată
majoră și va coordona schema de ajutor.
Impactul preconizat al
disponibilizărilor în ceea ce privește ocuparea forței de
muncă la nivel local, regional sau național
15.                  
În Ile-de-France, au fost efectuate
disponibilizări în special la uzina Guyancourt Aubevoie (941) și
sediile întreprinderii (448). Întrucât aceasta privește zona Paris,
nivelul șomajului este relativ scăzut (4,7 %, respectiv
5,9 %), iar nivelul ocupării forței de muncă în ansamblu
este în creștere (cu 3,6 %, respectiv 5,2 % între 2003 și
2007), în timp ce ocuparea forței de muncă în domeniul producției
este în scădere (cu 3,9 %, respectiv 15,2 % în aceeași
perioadă).
În Haute-Normandie, au avut loc
disponibilizări la Cléon (334), în apropriere de Rouen și Sandouville
(887), în apropiere de Le Havre. Cea din urmă regiune, în special, a fost
afectată de declinul industrial (o scădere a gradului de ocupare a
forței de muncă în domeniul industrial de 8,9 % între 2003 și
2007) și oferă, astfel, mai puține posibilități
lucrătorilor disponibilizați.
În Nord-Pas-de-Calais, au fost înregistrate
disponibilizări în special la Douai (306) și Maubeuge (153). Acestea
sunt situate în zone cu rate deja ridicate al șomajului (13,8 % și
15,5 %, față de rata națională a șomajului de
9,1 %). Aceste zone au fost afectate de o scădere a ocupării forței
de muncă în domeniul industrial (9,1 %, respectiv 13,9 % între
2003 și 2007).
16.                  
Întrucât Renault angajează peste 1 000 de
lucrători, este obligată să contribuie la revitalizarea acestor
regiuni, în conformitate cu articolul L1233-84 din Codul Muncii. Aceasta
presupune că Renault Group va contribui la crearea de noi activități
și locuri de muncă pentru a atenua impactul concedierilor în aceste
regiuni.
Pachetul coordonat de servicii
personalizate care vor fi finanțate și o defalcare a costurilor
estimate, inclusiv complementaritatea cu acțiunile finanțate din
fondurile structurale
17.                  
„Projet Renault Volontariat”, care este obiectul
acestei cereri de sprijin prin FEG din partea Franței, are ca scop
sprijinirea unui număr de 4 445 de lucrători care au
părăsit voluntar întreprinderea și, în mod specific, sprijinirea
celor 3 582 de lucrători vizați.
Până la 30 aprilie 2009, fiecare dintre
lucrătorii care participă poate opta pentru:
(1)              
un „projet professionnel ou personnel”, sau
(2)              
un „congé de reclassement”, sau
(3)              
pensionare anticipată, sau
(4)              
asistență pentru întoarcerea în țara
de origine.
Cererea de sprijin prin FEG vizează doar
primele două dintre aceste dispoziții.
„Projet professionnel ou personnel” (proiectul
profesional sau personal) vizează lucrătorii care știu deja ce
doresc să facă, se gândesc deja la un viitor sector de muncă sau
angajator și au nevoie de o anumită asistență tranzitorie
(de exemplu, consiliere, formare, etc.) pentru a-și atinge obiectivul.
„Congé de reclassement” (concediul de reangajare) este dedicat
lucrătorilor care nu au încă un obiectiv specific și doresc
să petreacă o perioadă de reformare de până la nouă
luni sau mai mult, în care să beneficieze de consiliere și
orientări. Ambele programe pot include, de asemenea, înființarea unei
întreprinderi de către lucrătorul disponibilizat. Fiecare
lucrător trebuie să hotărască în care dintre cele două
programe se va încadra – programele nu pot fi combinate.
Dintre lucrătorii vizați în cerere,
2 910 au optat pentru „congé de reclassement”, iar 679 pentru „projet
professionel ou personnel”. Diferența dintre cei 3 589 de
lucrători incluși în buget și cei 3 582 de lucrători
participanți efectiv este determinată de faptul că șapte
lucrători au decedat de la inițierea măsurilor.
În cazul „congé de reclassement” (articolul
L1233-71 din Codul Muncii), un angajator cu peste 1 000 de angajați
este obligat să ofere măsurile prevăzute în Codul Muncii pe o
perioadă între patru și nouă luni. În conformitate cu legea menționată
mai sus, lunile de la cinci la nouă din această perioadă sunt,
prin urmare, opționale, și pot fi eligibile pentru o contribuție
FEG în conformitate cu articolul 6 alineatul (1) din Regulamentul FEG. Renault
a hotărât să ofere aceste măsuri pentru o perioadă de
până la nouă luni, în funcție de profesia, vechimea și spațiul
unde își desfășoară activitatea lucrătorul. Cererea nu
cuprinde niciun cost pentru „congé de reclassement” pentru primele patru luni
ale programului, care este perioada minimă stipulată de lege, și
exclude, de asemenea, toate perioadele în care lucrătorii sunt încă
în perioada de preaviz.
18.                  
Sunt propuse următoarele tipuri de
măsuri, care formează împreună un pachet coordonat de servicii
personalizate destinate reintegrării celor 3 582 de lucrători
vizați pe piața muncii.
–     
Servicii de consiliere pentru lucrătorii
care au optat pentru un proiect profesional sau personal („Cellule de
reclassement pour projet professionnel ou personnel”): aceste servicii de consiliere sunt la dispoziția grupului
relevant de lucrători, oferind consiliere referitoare la căutarea
unui loc de muncă și formare disponibilă, acces la formare și
consiliere în ceea ce privește începerea unei afaceri (căutarea de finanțare,
ajutor cu un plan de afaceri, introducere în management etc.).
–     
Servicii de consiliere pentru lucrătorii
care au optat pentru concediul de reangajare („Cellule de reclassement pour
congé de reclassement”): aceste servicii de
consiliere sunt la dispoziția grupului relevant de lucrători, oferind
consiliere referitoare la căutarea unui loc de muncă și formare
disponibilă, acces la formare și consiliere în ceea ce privește
începerea unei afaceri (căutarea de finanțare, ajutor cu un plan de
afaceri, introducere în management etc.). Cele 24 de echipe de consilieri
activi în locațiile Renault și în cele ale furnizorilor în cauză
oferă servicii ambelor grupuri de lucrători.
–     
Formare pentru lucrătorii care au optat
pentru un proiect profesional sau personal („Formation pour projet
professionnel ou personnel”) măsurile de
formare variază în funcție de planurile lucrătorilor
disponibilizați.
–     
Formare pentru lucrătorii care au optat
pentru concediul pentru reangajare („Formation pour congé de reclassement”): măsurile de formare variază în funcție de planurile
lucrătorilor disponibilizați și se pot extinde și dincolo
de cele nouă luni de concediu pentru reangajare dacă lucrătorii
sunt incluși în programul de formare convenit cu celula de reangajare.
–     
Alocația furnizată în cadrul
concediului pentru reangajare („Allocation de congé de reclassement”): această alocație este plătită lunar până la
sfârșitul concediului pentru reangajare. Aceasta reprezintă 65 %
din ultimul salariu al lucrătorilor, cu excepția celor care au lucrat
pentru uzina Renault din Sandouville. Aceștia din urmă
beneficiază de o alocație egală cu 100 % din ultimul
salariu pentru o durată de șase luni (mai puțin perioada de
preaviz), apoi de 65 % până la sfârșitul concediului pentru
reangajare. Această alocație va fi plătită la rata
de 8 988 EUR unui număr de 2 689 de lucrători
disponibilizați de Renault și de 6 189 EUR unui număr
de 231 de lucrători disponibilizați de furnizori, ceea ce
înseamnă o medie de 8 765,40 EUR. Aceasta este calculată pe
premisa că lucrătorii sunt angajați permanent în măsurile
strategice active pe piața muncii; în caz contrar, alocația va fi
plătită de FEG proporțional pentru fiecare lucrător.
–     
Sprijin pentru crearea unei întreprinderi („Aide
à la création d'entreprise”): această
măsură este oferită atât în cadrul proiectului profesional sau
personal, cât și al concediului pentru reangajare. Poate fi oferit un
sprijin în cuantum maxim de 12 000 EUR pentru investiții pentru
fiecare întreprindere creată, precum și 1 500 EUR pentru dobânzi
la împrumuturi și până la 500 EUR pentru taxe de înregistrare. O
sumă suplimentară de 3 000 EUR poate fi plătită
pentru încadrarea în muncă a unui lucrător din grupul de
lucrători vizați de cerere.
19.                  
Cheltuielile pentru punerea în aplicare a FEG, care
sunt incluse în cerere în conformitate cu articolul 3 din Regulamentul (CE) nr.
1927/2006, acoperă activitățile de pregătire, precum și
activitățile legate de informare și publicitate. Autoritățile
franceze au explicat că nivelul redus al costurilor din aceste rubrici și
cota zero a măsurilor de gestionare și control au fost rezultatul
faptului că acestea nu au stabilit un preț pentru activitățile
pe care autoritățile erau în orice caz obligate să le efectueze,
ca parte a gestionării de către stat.
Activitățile de informare propuse de
Franța cuprind distribuirea broșurii FEG a Comisiei părților
interesate locale și afișarea acestora pe avizierele de la
amplasamentele de producție. Această activitate va viza
lucrătorii activi în acele amplasamente și nu va cuprinde
lucrătorii disponibilizați care au beneficiat deja de sprijin FEG.
Propunerea
franceză cuprinde, de asemenea, un comunicat de presă la data
adoptării sprijinului FEG și o mențiune pe site-ul ministerului
de resort.
20.                  
Serviciile personalizate prezentate de
autoritățile franceze sunt măsuri active pe piața muncii în
cadrul acțiunilor eligibile definite la articolul 3 din Regulamentul (CE)
nr. 1927/2006. Autoritățile franceze estimează costurile totale
ale acestor servicii la 37 628 780 EUR, iar cheltuielile pentru
punerea în aplicare a FEG la 53 566 EUR (0,14 % din suma
totală). Contribuția totală solicitată din partea FEG este
de 24 493 525 EUR (65 % din costurile totale).
 Acțiuni || Numărul estimat al lucrătorilor vizați || Costul estimat pentru un lucrător vizat (EUR) || Costuri totale (cofinanțare prin FEG și la nivel național) (EUR) 
 Servicii personalizate [articolul 3 primul paragraf din Regulamentul (CE) nr. 1927/2006] 
 Servicii de consiliere pentru lucrătorii care au optat pentru un proiect profesional sau personal („Cellule de reclassement pour projet professionnel ou personnel”) || 679 || 1 981,58 || 1 345 491 
 Servicii de consiliere pentru lucrătorii care au optat pentru concediul de reangajare („Cellule de reclassement pour congé de reclassement”) || 2 910 || 1 880,90 || 5 473 413 
 Formare pentru lucrătorii care au optat pentru un proiect profesional sau personal („Formation pour projet professionnel ou personnel”) || 88 || 1 430,25 || 125 862 
 Formare pentru lucrătorii care au optat pentru concediul pentru reangajare („Formation pour congé de reclassement”) || 2 299 || 711,34 || 1 635 377 
 Subvenție furnizată în cadrul concediului pentru reangajare („Allocation de congé de reclassement”) || 2 910 || 8 765,40 || 25 507 307 
 Sprijin pentru crearea unei întreprinderi („Aide à la création d'entreprise”) || 332 || 10 666,65 || 3 541 328 
 Subtotal servicii personalizate ||   || 37 628 780 
 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] 
 Activități de pregătire ||   || 51 566 
 Informare și publicitate ||   || 2 000 
 Subtotal cheltuieli pentru punerea în aplicare a FEG ||   || 53 566 
 Total costuri estimate ||   || 37 682 346 
 Contribuție din FEG (65 % din costurile totale) ||   || 24 493 525 
* Totalurile de la fiecare linie sunt mediile
calculate din cifrele utilizate pentru Renault și cei șapte
furnizori; acestea nu concordă integral din cauza rotunjirii.
21.                  
Franța confirmă că măsurile
descrise mai sus sunt complementare cu acțiunile finanțate de
fondurile structurale și că, întrucât nu beneficiază de niciun
alt sprijin public francez sau comunitar, finanțarea dublă este
exclusă. Un acord care trebuie încheiat între statul francez și
Renault va confirma obligația de garantare a absenței finanțării
duble. 
Data/datele la care serviciile
personalizate pentru lucrătorii afectați au fost inițiate sau
sunt prevăzute a fi inițiate
22.                  
Serviciile personalizate pentru lucrătorii
afectați incluse în pachetul coordonat propus pentru cofinanțare din
FEG au fost inițiate de Franța la 15 octombrie 2008, aceasta fiind
data la care primii lucrători s-au înscris în plan. Prin urmare,
această dată reprezintă începutul perioadei de eligibilitate
pentru orice fel de asistență care ar putea fi acordată prin
FEG.
Proceduri de consultare a partenerilor
sociali
23.                  
La 9 septembrie 2008, Comité Central d'Entreprise
din cadrul Renault a fost informat și consultat cu privire la „Projet
Renault Volontariat” (PRV), subiectul acestei cereri din partea Franței, și
și-a prezentat observațiile cu privire la plan. Au avut loc două
reuniuni cu organizațiile sindicale în vederea elaborării
măsurilor incluse în PRV. Comité Central a fost informat și consultat
din nou la 3 octombrie 2008 cu privire la măsurile destinate uzinelor.
În urma acestei etape, comitetele Comités
d'Etablissement ale Renault au fost informate și consultate la 6 și 7
octombrie 2008, iar ulterior planul a fost pus în aplicare în diversele
amplasamente.
În paralel, a avut loc informarea și
consultarea comitetului Comité d'Entreprise al furnizorilor incluși în
cerere.
24.                  
Autoritățile franceze au confirmat
că cerințele înscrise în legislația națională și
în legislația UE privind concedierile colective au fost respectate.
Informare cu privire la acțiunile
obligatorii în temeiul legislației naționale sau al contractelor
colective de muncă
25.                  
În ceea ce privește criteriile stabilite la
articolul 6 din Regulamentul (CE) nr. 1927/2006, în cererea lor, autoritățile
franceze:
·      au confirmat că măsurile care constituie responsabilitatea
societăților în temeiul legislației naționale sau al
contractelor colective de muncă nu vor fi înlocuite de contribuția
financiară din partea FEG;
·      au demonstrat că acțiunile respective oferă sprijin
lucrătorilor individuali și nu urmează a fi folosite pentru
restructurarea societăților sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență din partea altor
instrumente financiare ale UE.
Sisteme de gestionare și control 
26.                  
Franța a notificat Comisia că gestionarea
contribuției financiare va fi asigurată de Misiunea Fondului Național
al Ocupării Forței de Muncă (Mission du Fonds National de
l'Emploi, FNE) din cadrul Delegației generale a ocupării forței
de muncă și a formării profesionale (Délégation générale à
l'emploi et à la formation professionnelle, DGEFP) din Ministerul Economiei,
Industriei și Muncii. Plățile vor fi gestionate de Misiunea
Finanțare, Buget și Dialog al Gestiunii (Mission du Financement, du
Budget et du Dialogue de Gestion, MFBDG) din cadrul Departamentului Finanțare,
Dialog și Controlul Gestiunii (Département Financement, Dialogue et
Contrôle de Gestion) din același minister. Auditurile și controalele
vor fi efectuate de Misiunea de Organizare a Controalelor (Mission Organisation
des Contrôles, MOC) în cadrul Subdirecției Politici de Formare și
Control (Sous-Direction Politiques de Formation et du Contrôle) din același
minister. Certificarea va fi furnizată de Polul de Certificare al Direcției
Generale a Finanțelor (Pôle de Certification of the Direction Générale des
Finances).
Finanțarea
27.                  
Pe baza cererii înaintate de Franța, contribuția
propusă din FEG pentru pachetul coordonat de servicii personalizate este
de 24 493 525 EUR (inclusiv cheltuielile de punere în aplicare a
FEG), reprezentând 65 % din costurile totale. Alocarea propusă de
Comisie în cadrul acestui fond se bazează pe informațiile puse la
dispoziție de Franța.
28.                  
Având în vedere cuantumul maxim al unei contribuții
financiare care poate fi acordată din FEG, în temeiul articolului 10
alineatul (1) din Regulamentul (CE) nr. 1927/2006, precum și
posibilitățile de realocare a creditelor, Comisia propune mobilizarea
FEG pentru suma totală menționată mai sus, care să fie
înscrisă în rubrica 1a din cadrul financiar.
29.                  
Cuantumul propus al contribuției financiare va
pune la dispoziție mai mult de 25 % din suma maximă anuală
atribuită FEG pentru alocări în perioada ultimelor patru luni ale
anului, conform dispozițiilor articolului 12 alineatul (6) din
Regulamentul (CE) nr. 1927/2006.
30.                  
Prin prezentarea acestei propuneri de mobilizare a
FEG, Comisia inițiază procedura simplificată de trilog, conform
prevederilor de la punctul 28 din Acordul interinstituțional din 17 mai
2006, în vederea obținerii acordului celor două componente ale
autorității bugetare cu privire la necesitatea utilizării FEG și
cu privire la suma solicitată. Comisia invită prima dintre cele
două părți componente ale autorității bugetare care
ajunge la un acord, la nivelul politic corespunzător, cu privire la
proiectul de propunere de mobilizare, să informeze cealaltă parte
componentă și Comisia în legătură cu intențiile sale.
În cazul în care una dintre cele două componente ale autorității
bugetare nu este de acord, se va organiza o reuniune oficială
trilaterală.
31.                  
Comisia prezintă separat o cerere de transfer,
în vederea înscrierii în bugetul pentru anul 2011 a unor credite de angajament
specifice, în conformitate cu punctul 28 din Acordul interinstituțional
din 17 mai 2006.
Originea creditelor de plată 
32.                  
Cuantumul rămas din creditele de plată
introduse inițial în rubrica bugetară 04.0501 în urma adoptării
de către ambele părți componente ale autorității
bugetare a propunerilor prezentate până în prezent pentru mobilizarea FEG
este în valoare de 808 079 EUR și nu este, prin urmare,
suficient pentru a acoperi cuantumul de 24 493 525 EUR necesar
pentru această cerere.
Deoarece este prevăzută o creștere
de 50 000 000 EUR a creditelor de la rubrica bugetară
04.0501 FEG prin AB2/2011, această rubrică bugetară va fi
utilizată pentru a acoperi suma de 24 493 525 EUR
necesară pentru actuala cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare, în conformitate cu punctul 28 din Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară (cererea EGF/2009/019 FR/Renault introdusă de Franța)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind funcționarea
Uniunii Europene,
având în vedere Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară[7],
în special punctul 28,
având în vedere Regulamentul (CE) nr.
1927/2006 al Parlamentului European și al Consiliului din 20 decembrie
2006 privind crearea Fondului european de ajustare la globalizare[8],
în special articolul 12 alineatul (3),
având în vedere propunerea Comisiei Europene[9],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor disponibilizați ca urmare a schimbărilor
structurale majore ale modelelor comerciale internaționale generate de
globalizare și pentru a-i ajuta să se reintegreze pe piața forței
de muncă.
(2)       Domeniul de aplicare al FEG a
fost extins pentru cererile depuse începând cu 1 mai 2009 pentru a include
acordarea de sprijin lucrătorilor disponibilizați ca urmare
directă a crizei financiare și economice mondiale.
(3)       Acordul interinstituțional
din 17 mai 2006 permite mobilizarea FEG în limita unui plafon anual de 500 de
milioane EUR.
(4)       La 9 octombrie 2009, Franța
a prezentat o cerere de mobilizare a FEG, privind disponibilizările de la
întreprinderea Renault s.a.s. și șapte dintre furnizorii acesteia, pe
care a completat-o cu informații suplimentare până la 25 ianuarie
2011. Această cerere îndeplinește condițiile pentru stabilirea
contribuțiilor financiare, astfel cum sunt prevăzute la articolul 10
din Regulamentul (CE) nr. 1927/2006. Prin urmare, Comisia propune mobilizarea
sumei de 24 493 525 EUR.
(5)       Prin urmare, ar trebui
mobilizat FEG pentru a oferi o contribuție financiară ca răspuns
la cererea depusă de Franța.
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2011, se mobilizează Fondul
european de ajustare la globalizare (FEG) prin alocarea sumei de
24 493 525 EUR, sub formă de credite de angajament și de
plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la [Bruxelles/Strasbourg],
Pentru Parlamentul European,                     Pentru
Consiliu,
Președintele                                                  Președintele
[1]               JO C 139, 14.6.2006, p. 1.
[2]               JO L 406, 30.12.2006, p. 1.
[3]               Conform articolului 3 alineatul (3) din Regulamentul
(CE) nr. 1927/2006.
[4]               Această rată teoretică a dobânzii este
formată din rata dobânzii pentru prima împotriva incapacității
de plată (credit default swap, CDS) în cazul unui credit acordat
întreprinderii Renault, plus dobânda pentru un împrumut fără riscuri,
ambele pe o perioadă de doi până la cinci ani.
[5]               COM(2009)104 din 25. 2.20096, „Răspunsul la criza
din industria europeană a automobilelor”.
[6]               Direcția Generală Întreprinderi și
Industrie: „Impactul crizei economice asupra industriei prelucrătoare
și a industriei construcțiilor - Actualizare aprilie 2009”
(http://ec.europa.eu/enterprise/newsroom/cf/itemshortdetail.cfm?&tpa_id=0&item_id=3437).
[7]               JO C 139, 14.6.2006, p. 1.
[8]               JO L 406, 30.12.2006, p. 1.
[9]               JO C […], […], p. […].